સવાલ એ નથી કે પૈસાને સંબંધથી ઉપર ગણવામાં આવે છે પણ વિચારવું એ જોઈએ કે આવું શા માટે થાય છે? મૂળ વાત એ છે કે લાલચ વધી ગઈ છે. બધાને ઝડપથી પૈસાવાળા થવું છે. એટલે આવા શોર્ટકટ શોધવામાં આવે છે અને અન્યો તેમને સહયોગ પણ આપે છે. પ્રેમ, લાગણી કે હૂંફ જેવી વસ્તુને તુચ્છ ગણવામાં આવે છે. પણ પૈસાથી આ મળી શકે નહીં એ વાસ્તવિકતા સમજવી જોઈએ. પૌરાણિક કથામાં કંસ અને દેવકીના સંબંધો કેમ બગડ્યા એ સહુ જાણે છે. જેવો કંસને ભય ઉત્પન્ન થયો એટલે તે એની બહેનનો દુશ્મન બની ગયો. રાવણ અને શૂર્પણખાનો કિસ્સો પણ જાણીતો છે. ભલે આપણે તેને પ્રતીક તરીકે ગણતાં હોઈએ પણ રાવણ બહેનનું અપમાન સહન કરી શકતો નથી.